

PONUDBA NEOBVEZNIH IZBIRNIH PREDMETOV V ŠOLSKEM LETU 2020/21

Učenci lahko v 6. razredu poleg obveznih predmetov, ki jih določa predmetnik, obiskujejo še **neobvezne izbirne predmete**. Učenec si lahko izbere največ dve uri neobveznih izbirnih predmetov ali pa se odloči, da izbirnih predmetov ne bo obiskoval.

Izbirni predmeti so praviloma enourni, izjema je tuj jezik, ki se poučuje v obsegu dveh ur tedensko. V naslednjem šolskem letu lahko učenec z izbranim izbirnim predmetom nadaljuje ali pa si izbere drugega.

Izbirni predmeti bodo zaradi posebnosti pri izvajanju (tj. oblikovanja skupin iz več razredov) na urniku pred začetkom pouka ali v zadnjih urah pouka.

Učenec mora izbirni predmeti obiskovati do konca šolskega leta. Predmet je ocenjen in zaključna ocena zapisana v spričevalo.

**NEMŠČINA**

Nemščina se bo v 6. razredu izvajala dvakrat tedensko po eno uro.

Pouk bo dinamičen: učili se bomo novih pesmic, brali nove stripe, vadili krajše pogovore iz vsakdanjega življenja ter svoje znanje nemščine povezali še s kakšnim drugim predmetom, na primer z likovno umetnostjo ali naravoslovjem. Kot doslej se bomo igrali tudi didaktične igre - morda bomo kakšno izdelali tudi sami, kaj praviš?

Za popestritev si bomo ogledali tudi kakšno nemško risanko in jo uprizorili z lutkami. Vse bo praktično, uporabno in precej ustvarjalno, predvsem pa koristno za življenje.
Letos bomo v primerjavi z lanskim letom nekoliko več časa namenili pisanju (npr. narekom), branju krajših besedil (ne samo stripov), pa tudi kakšna domača naloga več bo. Če te bo zanimala bralna značka - ni problema! Tudi to bomo imeli.

Skratka ... dolgčas ti ne bo. Te povabim, da z nemščino nadaljuješ, prav?

*Predmet bo poučevala Lea Tori, prof.*

**UMETNOST –** GLEDALIŠKA DEJAVNOST

Nimaš treme, rad nastopaš in te zanima gledališče?

Če si na vsa vprašanja odgovoril pritrdilno, se prijavi na neobvezni izbirni predmet umetnost – gledališka dejavnost.

Srečevali se bomo enkrat tedensko. Spoznavali bomo zgodovino gledališča in poklice, ki se ukvarjajo z gledališčem. Pri urah se bomo igrali, improvizirali, dramatizirali, ustvarjali sceno in kostume. Ne bo nam dolgčas.

*Predmet bo poučevala Martina Kokelj, prof.*

**UMETNOST –** LITERARNO USTVARJANJE

Literarna ustvarjalnost je del neobveznega izbirnega predmeta umetnost, kar predstavlja novost v učnem programu za osnovno šolo. Predmet je enoleten, lahko se izvaja v 4., 5. ali 6. razredu, in sicer enkrat tedensko, kar pomeni 35 ur na leto.

Glavni namen predmeta je v učencu vzpodbujati ustvarjalnost in inovativnost, ki sta ključni za pridobivanje samozavesti in oblikovanje pozitivne samopodobe v odnosu do okolja, v katerem živijo.

Predmet je projektno zasnovan, kar pomeni, da lahko učitelj skupaj z učenci vsako leto izbere neko novo tematiko za uresničevanje ciljev predmeta in jo uresničuje glede na sposobnosti, spretnosti in interese učencev.

Z razvijanjem literarne ustvarjalnosti želimo spodbujati učenčevo radovednost, razvijati njegov odnos do domače in tuje kulturne dediščine, krepiti njegove doživljajske sposobnosti, razvijati domišljijo in kreativnost ter ga navajati na raziskovanje in razumevanje sodobne umetnosti.

Pri literarni ustvarjalnosti berejo in pišejo, predstavljajo raznovrstna besedila, jih vrednotijo in razlagajo; pomembno je, da se pogovarjajo o prebranem, o tem poustvarjalno in ustvarjalno pišejo; ustvarjajo raznovrstna besedila in jih objavljajo v šolskem glasilu, lokalnem časopisu, drugih otroških in mladinskih revijah, oblikujejo celo samostojno pesniško zbirko ali knjižico pravljic.

Medpredmetno povezovanje nudi predmetu širino in predstavlja poglabljanje določenih vsebin pri likovni, glasbeni, knjižnični in medijski vzgoji. Širi gibanje Bralne značke in pomaga pri izboljševanju bralne pismenosti.

Ocenjujemo s številčnimi ocenami. Ocenjujemo učenčevo izvajanje (pomeni razumevanje in uporabo spretnosti pri literarnem izražanju) in ustvarjanje (pomeni uporabo spretnosti pri literarnem ustvarjanju in poustvarjanju literarnih vsebin).

*Predmet bo poučevala Ranka Keser, prof.*

**RAČUNALNIŠTVO**

Računalništvo ni le zabava. Kaj vse lahko počnemo z računalnikom bomo spoznali pri predmetu računalništvo. Učenci se bodo tudi seznanili s pravilno in predvsem varno uporabo interneta, spletne pošte, varovanjem in izdajanjem osebnih podatkov, spoznali bodo možnosti uporabe računalnika pri šolskem delu ter se preizkusili v programiranju. Pri predmetu učenci spoznajo strategije reševanja problemov, razvijajo sposobnost sodelovanja v skupini, razvijajo kreativnost, ustvarjalnost, natančnost in logično razmišljanje ter spoznajo, da se računalnik lahko uporablja na aktiven in ustvarjalen način.
Predmet obsega 35 ur in se izvaja enkrat tedensko.

*Predmet bo poučeval Peter Purg, prof.*

**TEHNIKA**

Izbirni predmet poglablja in nadgrajuje neobvezni predmet tehnika v četrtem in petem razredu.

Učenci boste v ustvarjalnem delovnem procesu v izdelek preoblikovali in oblikovali naravna in umetna gradiva. Razširjali boste osnovna spoznanja o tehnoloških lastnostih posameznih gradiv in praktična znanja, spretnosti in delovne navade pri uporabi orodja, pripomočkov, strojev in naprav za oblikovanje in obdelavo gradiv.

Naučili se boste narisati preprost načrt izdelka in tega napraviti iz različnih gradiv. Pri tem boste uporabljali papir, karton lepenko, les, kovino in umetne snovi.

Pri praktičnem delu boste spoznavali nevarnosti in varnostne ukrepe ter razvijali spretnosti in navade uporabe zaščitnih sredstev.

Izdelki, ki jih boste izdelali iz priloženega gradiva, bodo:

* beležka,
* škarje prijemalke,
* držalo za kuhinjske brisačke,
* svetlobna skrinjica,
* stojalo za risalni pribor,
* dvigalo,
* vrtavka.

Gradivo dobite pri založbi Izotech.

*Predmet bo poučeval Peter Purg, prof.*

**ŠPORT**

Predmet vključuje predvsem tiste vsebine, ki v tem starostnem obdobju učinkovito vplivajo na telesni in gibalni razvoj učencev, spodbujajo njihovo ustvarjalnost, hkrati pa so z vidika športno-rekreativnih učinkov pomembne za kakovostno preživljanje prostega časa v vseh življenjskih obdobjih. Poudarek je na splošni fizični pripravi za razvoj osnovnih gibalnih sposobnosti: vzdržljivosti, hitrosti, moči, eksplozivnosti, koordinaciji, gibljivosti, preciznosti (teki, krožne vadbe, poligoni, vaje za stabilizacijo trupa in drugo).

*Predmet bo poučeval prof. športa.*